IMH พุ่ง 5% หลังได้รับเลือกฉีด “ซิโนฟาร์ม” เด็ก 6 ปี ลุ้นรายได้ปี 65 นิวไฮ!
IMH พุ่ง 5% ราคาแตะ 19.90 บ. หลังได้รับเลือกฉีด “ซิโนฟาร์ม” เด็ก 6 ปี ลุ้นรายได้ปี 65 นิวไฮทะลุ 1.2 พันลบ. โบรกฯ แนะ “ซื้อ” ให้ราคาเป้าหมาย 30.30 บ. พร้อมปรับคาดการณ์กำไรปี 65-66 เพิ่ม รับอานิสงส์ยอดติดเชื้อโควิด-19 พุ่งอีกครั้ง
IMH พุ่ง 5% ราคาแตะ 19.90 บ. หลังได้รับเลือกฉีด “ซิโนฟาร์ม” เด็ก 6 ปี ลุ้นรายได้ปี 65 นิวไฮทะลุ 1.2 พันลบ. โบรกฯ แนะ “ซื้อ” ให้เป้า 30.30 บ.
9 ก.พ. 2565

ผู้สื่อข่าวรายงานว่า ราคาหุ้น บริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH ล่าสุด ณ เวลา 10:90 น. อยู่ที่ 19.90 บาท บวก 1 บาท หรือ5.29 % สูงสุดที่ 20.50 บาท ต่ำสุดที่ 19.50 บาท ด้วยมูลค่าซื้อขาย 66.32 ล้านบาท

ทั้งนี้ ราคาหุ้น IMH ปรับตัวขึ้น หลังจาก นายสิทธิวัตน์ กำกัดวงษ์ ประธานเจ้าหน้าที่บริหาร IMH เปิดเผยว่าได้รับเลือกให้บริการฉีดวัคซีนโควิดทางเลือกซิโนฟาร์มสำหรับเด็กอายุ 6 ปีขึ้นไปของทางราชวิทยาลัยจุฬาลงกรณ์ สืบเนื่องจากทางสำนักงานคณะกรรมการอาหารและยา (อย.) ได้อนุมัติการใช้วัคซีนซิโนฟาร์มในเด็กอายุตั้งแต่ 6 ปีขึ้นไป โดยไม่ต้องมีการปรับขนาดยาของวัคซีนตามประกาศเมื่อวันที่ 4 กุมภาพันธ์ 2565 ที่ผ่านมา
ดังนั้นจากช่องทางโอกาสในการต่อยอดและขยายธุรกิจ ส่งผลให้ทางกลุ่ม IMH คาดว่าจะมีอัตราการเติบโตของรายได้รวมในปี 2565 เกินระดับ 1,200 ล้านบาท ถือเป็นการปรับตัวแตะระดับสูงสุด (นิวไฮ) ที่วางไว้ นอกจากนี้ยังสามารถบริหารต้นทุนรวมให้ต่ำลงได้มากขึ้นกว่าปีที่ผ่านมา จากการ synergy ระหว่าง บริษัทในกลุ่ม IMH ซึ่งยังไม่รวมดีลขยายธุรกิจโรงพยาบาลที่คาดว่าจะแล้วเสร็จภายในช่วงไตรมาส 1/2565 นี้อย่างแน่นอน
ด้าน บล.ทรีนีตี้ ระบุในบทวิเคราะห์ (14 ม.ค.2565) คาดการณ์กำไรสุทธิในไตรมาส 4/2564 ของ IMH อยู่ที่ 159 ล้านบาท ปรับตัวลดลง 23% เมื่อเทียบจากไตรมาสก่อน แต่ปรับตัวสูงขึ้นจากระดับ 7.2 ล้านบาทในไตรมาส 4/2563 และปรับเพิ่มคาดการณ์กําไรปี 2564-2565 สู่ระดับ 442 ล้านบาท และ 452 ล้านบาท ตามลำดับ โดยที่การเติบโตของกําไรมาจากการระบาดรอบใหม่ของ COVID-19 ในช่วงเดือนม.ค. 2565 ส่งผลให้มีการรับตรวจเชื้อที่สูงขึ้น และจำนวนผู้ป่วยเต็มโรงพยาบาล 100% จึงยังแนะนํา “ซื้อ” ที่ราคาเป้าหมายใหม่ปี 2565 ที่ 30.30 บาท (เดิม 24.00 บาท)
 